Abbas de Clarofonte et ejusdem loci et Sancti Arnulfi priores, judices a domino legato subdelegati, omnibus presentes litteras inspecturis salutem in Domino. Noverit universitas vestra quod cum venerabiles viri abbas et conventus Sancti Benedicti Floriacensis, ex una parte, et Girardus de Arcoule et Lucia, relicta defuncti Petri de Arcoule, ex altera, diu coram nobis autoritate domini legati litigassent super pedagio quod ab ipsis abbate et conventu petebant, tandem supradictus Girardus, si quid juris habebat vel habere poterat in pedagio quod a memorato abbate et conventu petebat spontanea voluntate et consilio prudentum virorum in perpetuum penitus quittavit, fide prestita corporali, promittens quod per se vel per alium de dicto pedagio a supradictis abbate et conventu nil peteret nec ipse nec per alium de cetero contrairet. In cujus rei testimonium ad petitionem dicti Girardi litteras has sigillorum nostrorum munimine fecimus roborari. Actum anno Domini 1226, mense augusti.